Ungcwatshwa eWarren Hills uNkosazana Mafikeni
Ekhuluma emngcwabeni kamuyi umkhokheli weMDC-T uMnu. Morgan Tsvangirayi, uthi iZanu PF iyamncenga ukuthi abuye basebenzelane kodwa yena uyala
HARARE — Umkhokheli welinye lamacele eMDC uMnu. Morgan Tsvangirayi, uthi abe Zanu PF bayamncenga ukuthi abuye basebenzelane kodwa yena esala esemba phansi ethi kungeke kwenzakala lokhu ngemva kokuqilwa kangaka kukhetho yilelo bandla. UTsvangirai utsho lamazwi emngcwabeni kankosazana rebecca mafikeni omunye wababelwela ilungelo loluntu elilunga leMDC-T. Amalunga eMDC-T abethithibele ngesikhathi kungcwatshwa umuyi uNkosazana Rebecca Mafikeni obhubhele esibhedlela se Parirenyatwa Central Hospital ngoMvulo mhlaka 12 Ncwabakazi. UMafikeni obengasaboni ngesikhathi ebhubha esezandleni zamapholisa, ngoba belokhu engcitshwa ithuba lokuhlawula imali ye bail, ubotshwe mhla ka 30 ngoNkwenkwezi womnyaka ka 2011 esetheswa umlandu wokubulala ipholisa uInspector Mutedza emzini weGlenview. Unina kaRebecca,uNkosikazi Juliana Mogobo utshele uzulu obebuthene emangcwabeni eWarren Hills emini ukuba ubuhlungu ngemfa yendodakazi yakhe. Esethula amazwi akhe kulomkhosi njengomhlonitshwa, umkhokheli webandla le MDC utshele uzulu ukuba umuyi akafelanga ize ethi lokhe uqhubekela phambili umsebenzi wokukhulula ilizwe ofelwe ngumuyi. UTsvangirayi utshele uzulu ukuba baqilibezelwa kukhetho yikho beluse emthethwandaba udaba lwabo lanxa beyazi mhlophe impumela. Uthi kunje uncengwa ngu Mongameli Robert Mugabe ukuba basebenze bonke kulo hulumende omutsha. UMnumzana Abedinico Mgutshini olilunga le MDC-T owake wasebenza loRebecca uthi umuyi ubengumuntu okhuthalele ukusebenzela inguquko. UMnumzana Phineus Nhatarikwa ungomunye owabotshwa endawonye lomuyi ngesikhathi besetheswa umlandu wokubulala uInspector Mutedza ngomnyaka ka 2011. UNhatarikwa uchaza umuyi njengomuntu obekhuthele emsebenzini wakhe phakathi kwebandla. Ukhala ngemithethwandaba yakuleli athi ikhangela ukuba othoniswayo ungowebandla liphi. UNkosazana Mafikeni obeyisakhamuzi semzini we Warren Park eHarare, ubhubhe eleminyaka engamatshumi amabili lasitshigalolunye-29. Uke wabotshwa njalo ngomnyaka ka 2002. Uqale ukungena ezombusazwe kubandla le MDC ngomnyaka ka 2000 eleminyaka elitshumi lasithupha-16 years. UTsvangirayi ukhuthaze ontanga ukuba bazithinte behlukane lomkhuba wodlakela lanxa abebandla lakhe beqilibezelwe kukhetho lwamhlaka 31 Ntulikazi.